Den danske cykelrytter Michael Valgren er ved at være klar til at flytte fra det solrige Monaco og hjem til vindblæste Thy. Sidste år købte han sammen med sin kone et hus i Thy, og nu går der ikke længe, før de er klar til at flytte ind. - Det er i proces, vi har ringet til Interfjord (transportvirksomhed red.), og de kommer og henter vores ting i Monaco, så der er ved at være styr på det. Det er spændende, siger Michael Valgren, da vores reporter fanger ham efter cykelløbet Grand Prix Herning. Det betyder, at parret nu efter godt otte år i Monaco er klar til at vende hjem. - Det bliver hårdt at flytte herfra med de her solrige forhold, mine gode træningskammerater og vores gode venner. På den anden side har vi så mange gode ting derhjemme, vi kan se frem til, sagde han dengang til TV2 . Vender hjem til juli Der går dog lige lidt tid endnu, inden den 31-årige thybo kan spottes på de danske landeveje. - Formentlig omkring 3. juni, svarer Michael Valgren til spørgsmålet om, hvornår han vender hjem. Lejligheden i Monaco var ved at blive lidt for lille for familien, og så savnede de begge en have, som deres søn kunne lege i. Det var nogle af de grunde, der lå bag parrets beslutning. - Når jeg endelig er i Danmark, så elsker jeg at være tilbage i Thy og elsker at træne. - Jeg føler altid, at jeg får noget ud af det, når jeg kommer tilbage og kører cykelløb. Så jeg tror egentlig, der er mange gode ting ved at træne i Danmark, siger han til TV2. Han befandt sig også godt på landevejene i og omkring Herning denne lørdag. Her kunne Michael Valgren for første gang stille sig på podiet igen efter hans voldsomme styrt i juni sidste år. En tredjeplads blev det til i landsdelens største cykelløb, Grand Prix Herning. - Det er jo en forløsning. Det er jo det jeg har kæmpet for i de syv måneder, hvor jeg har været uden for cykling, siger han til TV MIDTVEST, efter han er rullet i mål.

Opsummering:
Til sommer bliver det igen muligt at spotte Michael Valgren og hans cykel på de jyske landeveje, når han flytter fra Monaco og hjem til det sted, hvor han er født og opvokset.